«Gaula» har flere betydninger.

**Gaula** er ei elv i kommunen Sunnfjord i Vestland. Gaula er hovedelv i **Gaularvassdraget**, et av de største vassdragene på Vestlandet, 73,8 kilometer langt og med nedbørfelt på 626 km².

Gaularvassdraget har utspring i to dalfører, Haukedalen og Eldalen. Breer i sørvestlige del av Jostedalsbreen nasjonalpark leder mot Haukedalen, disse er Grovabreen, Troget og Jostefonni. Elven igjennom Eldalen kommer fra snø og mindre breer på Gaularfjellet. De to dalførene møtes i Viksdalsvatnet. Elven renner videre igjennom hele Gaular, utløpet er ved Osen gard i Bygstad, der elven renner ut i Dalsfjorden.

Fosser
------

Gaularvassdraget er kjent for sine mange fosser, 28 stykker, og blir gjerne kalt «Fosselandet». Noen av de mest kjente fossene er:

* Kviteforklefossen, Gaularfjellet
* Likholefossen
* Lyngstadfossen, Eldalen
* Brekkefossen ved Oppedal
* Bellsfossen, Eldalen
* Vallestadfossen, Råheimsdalen
* Fossfossen, Sande
* Rekvikfossen
* Osfossen, Osen (utløpet til Dalsfjorden)

* Likholefossen Foto: Harald OppedalLikholefossen Foto: Harald Oppedal
* Brekkefossen  Foto: Harald OppedalBrekkefossen  Foto: Harald Oppedal
* Vallestadfossen Foto: Peter John AcklamVallestadfossen Foto: Peter John Acklam
* Fossfossen Foto: Jan-Tore EggeFossfossen Foto: Jan-Tore Egge
* Rekvikfossen Foto: Jan-Tore EggeRekvikfossen Foto: Jan-Tore Egge
* Osfossen nede ved Dalsfjorden Foto: Jan-Tore EggeOsfossen nede ved Dalsfjorden Foto: Jan-Tore Egge

Innsjøer
--------

Det er flere store innsjøer i vassdraget. Noen av disse er:

* Nystølsvatnet, Gaularfjellet
* Holmevatnet, Gaularfjellet
* Fylingsvatnet, Eldalen
* Haukedalsvatnet, Haukedalen
* Lauvavatnet, Råheimsdalen
* Viksdalsvatnet, Viksdalen
* Hestadfjorden, Hestadgrend

* Nystølsvatnet Foto: Simo RäsänenNystølsvatnet Foto: Simo Räsänen
* Haukedalsvatnet Foto: Jan-Tore EggeHaukedalsvatnet Foto: Jan-Tore Egge
* Viksdalsvatnet sett fra Eldalsosen  Foto: Peter John AcklamViksdalsvatnet sett fra Eldalsosen  Foto: Peter John Acklam
* Hestadfjorden Foto: Jan-Tore EggeHestadfjorden Foto: Jan-Tore Egge

Fiske og friluftsliv
--------------------

Det er bygd en sti, Fossestien, langs deler av vassdraget for å gjøre tilkomsten til elven og fossene enklere. 

Deler av vassdraget er med i Sunnfjord aurefiskefest, en årlig konkurranse i kommunene Gaular, Førde og Jølster.

Nedre deler av Gaula er en god lakseelv, den lakseførende strekningen er 14,5 km. og rekker til Fossfossen litt øst for Sande. For å få laksen opp i elven er det flere laksetrapper, og Norges eldste trapp ligger ved Osfossen, ved utløpet til Dalsfjorden. Den ble bygd på 1870-tallet. I sesongen 2019 ble det av sportsfiskere innmeldt fangst av 3 402 laks på den lakseførende strekningen, med en gjennomsnittsvekt på 6 kg. (1 369 over 7 kg. 865 under 3 kg.)

Vannkraft
---------

Kraften i elven og fossene er en viktig ressurs for bygdene rundt. I tidlige tider ble kraften benyttet til slipesteiner, kverner, møller og sagbruk. Etterhvert ble det også startet med kraftverk i mange av fossefallene, bl.a. Bellsfossen, Lyngstadfossen og Fossevikfossen.

På 1920-tallet var det planer om å bruke vassdraget til kraftproduksjon for aluminiumsverket i Høyanger, men disse planene ble ikke gjennomført. Kraftstasjonen skulle da ligge ved Vallestadfossen, Haukedalsvatnet skulle fungere som høydebasseng, og vannstanden skulle økes 20 meter.

Vannkraften blir også idag utnyttet, dog i mindre grad enn tidligere. Det finnes noen minikraftverk i vassdraget, bl.a. i Vallestadfossen, ved Fossevikfossen er det også et sagbruk som gjør seg nytte av vannkraften.

Vern
----

Vassdraget er vernet i henhold til Verneplan IV for vassdrag. Det var en lang kamp som førte til verning i 1993, på den ene siden stod de som ønsket utbygging, på den andre de som ønsket vern. I midten stod de som ikke ønsket hverken vern eller utbygging.

Bakgrunnen for vernet var Sogn og Fjordane Energi sine planer om å bygge ut vassdraget. Planene fra 1960-tallet inneholdt en omfattende utbygging av hele vassdraget, fra høyfjellet under Jostedalsbreen til utløpet i Dalsfjorden.

En stor andel av motstanderne samlet seg i *Informasjonskomiteen for Gaularvassdraget* i 1971. Komiteen jobbet på flere plan, de satte opp plakater med *Vern om Gaula* trykt på langs hele vassdraget, drev lobbyvirksomhet og laget en egen verneliste ved kommunevalg.

Kampen om vern eller utbygging preget bygdene i 20 år, og saken skapte fiendskap mellom naboer. Saken ble sentral da arbeidet med *Samlet plan for vassdragsvern i Norge* ble påbegynt i 1970-årene, to miljøvernministere var på besiktigelse under saksgangen. På 1980-tallet var Wenche Frogn Sellæg i kommunen, og tidlig på 1990-tallet var Sissel Rønbeck der.

Vernekampen har også blitt dokumentert i bokform.

Langs elva
----------

* Ved Viksdalen kirkeVed Viksdalen kirke
* Ved Sande kirkeVed Sande kirke
* Over RekvikfossenOver Rekvikfossen
* Over Osen bruOver Osen bru

Referanser
----------

1. 1 2 3 4  «NVE Atlas». *Vassdrag – Nedbørfelt – Nedbørfelt til hav.*  Norges vassdrags- og energidirektorat. Besøkt 23. juli 2017
2. ↑  Sunnfjord.no Arkivert 11. november 2007 hos Wayback Machine. Informasjonsside om aurefiskefest. Besøkt 8.okt 2008
3. ↑  Sunnfjord.no Arkivert 11. november 2007 hos Wayback Machine. Laksetrappa. Besøkt 8.okt 2008
4. ↑  «Norske lakseelver, Gaula 2019».
5. ↑  NRK Sogn og Fjordane fylkesleksikon Fleire småkraftverk langs vassdraget. Besøk 8.okt 2008
6. ↑  NRK Sogn og Fjordane fylkesleksikon Gaularvassdraget. Besøkt 8.okt 2008
7. ↑  «083/2 Gaularvassdraget». *nve.no*. Norges vassdrags- og energidirektorat. 15. juni 2021. Besøkt 15. oktober 2021.
8. 1 2  NRK Sogn og Fjordane fylkesleksikon Kampen for vern om Gaula. Besøkt 8.okt 2008
9. ↑  NRK Sogn og Fjordane fylkesleksikon Ei splitta bygd. Besøkt 8.okt 2008
10. ↑  Ulvedal, Terje (2002). *Kampen om Gaula*. Selja Forlag. ISBN 9788291722269.

Eksterne lenker
---------------

* Gaularvassdraget – informasjonsside om vassdraget
* Sunnfjord.no Arkivert 11. november 2007 hos Wayback Machine. Informasjon om aurefiskefest
* Sunnfjord.no Arkivert 11. november 2007 hos Wayback Machine. Informasjon om fossestien

|  |  |
| --- | --- |
| Oppslagsverk/autoritetsdata | Store norske leksikon **·** Store norske leksikon **·** GeoNames **·** Sentralt stedsnavnregister
 |